A Bizottság határozata
(2001. december 28.)
a szarvasmarhafélék fajtatiszta tenyészállatainak genetikai azonosítási módszereinek meghatározásáról, valamint a 88/124/EGK és a 96/80/EK határozat módosításáról
(az értesítés a C(2001) 4709. számú dokumentummal történt)
(EGT vonatkozású szöveg)
(2002/8/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb 3768/85/EGK rendelettel [1] módosított, a szarvasmarhafélék fajtatiszta tenyészállatairól szóló, 1977. július 25-i 77/504/EGK tanácsi irányelvre [2] és különösen annak 6. cikke (1) bekezdésére,
tekintettel a szarvasmarhafélék fajtiszta tenyészállatainak tenyésztés céljára történő engedélyezéséről szóló, 1987. június 18-i 87/328/EGK tanácsi irányelvre [3] és különösen annak 3. cikkére,
mivel:
(1) A 77/504/EGK irányelv lehetővé teszi a Bizottság számára a származási bizonyítványokon feltüntetendő adatok meghatározását.
(2) A 87/328/EGK irányelv lehetővé teszi a Bizottság számára, hogy a vércsoportelemzésen kívül más megfelelő módszereket fogadjon el a tenyésztés céljára engedélyezett, szarvasmarhafélék fajtatiszta tenyészállatainak (fajtatiszta tenyészmarhák) genetikai azonosítására.
(3) A szarvasmarhaféle fajtatiszta tenyészállatok spermájáról és embrióiról kiállított származási bizonyítványminta és a bizonyítványban feltüntetendő adatok megállapításáról szóló, 1988. január 21-i 88/124/EGK bizottsági határozat [4] alapján a szarvasmarhaféle fajtatiszta tenyészállatok spermája és embriói származási bizonyítványának a donortehén és -bika vércsoportjának adatait kell tartalmaznia.
(4) A szarvasmarhafélék tenyészállatainak petesejtjeiről kiállított származási bizonyítványminta és a bizonyítványban feltüntetendő adatok megállapításáról szóló, 1996. január 12-i 96/80/EK bizottsági határozat [5] alapján a szarvasmarhaféle fajtatiszta tenyészállatok petesejtjei származási bizonyítványának a donortehén vércsoportjának adatait kell tartalmaznia.
(5) Már nem a vércsoportelemzés az állatok genetikai azonosításának leginkább előnyben részesítendő módszere, hanem rendszerint a genom-vizsgálatokat, különösen a DNS-vizsgálatokat használják.
(6) Ezért rendelkezéseket kell hozni a szarvasmarhaféle fajtatiszta tenyészállatok származási bizonyítványára vonatkozóan a vércsoportelemzéssel egyenértékű tudományos biztosítékokat nyújtó genetikai azonosítási módszerek használatának lehetővé tételére.
(7) Az e határozatban előírt intézkedések összhangban vannak az Állattenyésztés-technológiai Állandó Bizottság véleményével,
ELFOGADTA EZT A HATÁROZATOT:
1. cikk
A szarvasmarhaféle fajtatiszta tenyészállatok azonosításához a vércsoportelemzésen felül bármely, genom-elemzésen alapuló vizsgálat jóváhagyott, amely egyenértékű biztosítékokat nyújt, és egy állat származásának legalább 99 %-os bizonyossággal történő megállapításához kielégítően pontos.
2. cikk
A 88/124/EGK határozat a következőképpen módosul:
1. Az 1. cikk első francia bekezdése helyébe a következő szöveg lép:
"- a spermát adó bika - 86/404/EGK határozat 1. cikkében felsorolt - frissített adatai, valamint annak vércsoportja, illetve a származásának meghatározásához egyenértékű tudományos biztosítékot nyújtó vizsgálati eredmények,".
2. A 2. cikk (1) bekezdésének első francia bekezdése helyébe a következő szöveg lép:
"- a donortehén és a termékenyítő bika - 86/404/EGK határozat 1. cikkében felsorolt - naprakész adatai, valamint vagy azok vércsoportja, vagy azok származásának meghatározásához egyenértékű tudományos biztosítékot nyújtó vizsgálati eredmények,".
3. Az I. mellékletben a származási bizonyítványminta I. fejezetében a "Vércsoport: …………" szöveg helyébe a "Vércsoport vagy - a közösségi jogszabályoknak megfelelően jóváhagyott - egyenértékű vizsgálat: ………… (a vizsgálati módszert és annak eredményeit meg kell adni)" szöveg lép.
4. A II. mellékletben a származási bizonyítványminta I. fejezetének A. és B. részében a "Vércsoport: …………" szöveg helyébe a "Vércsoport vagy - a közösségi jogszabályoknak megfelelően jóváhagyott - egyenértékű vizsgálat: ………… (a vizsgálati módszert és annak eredményeit meg kell adni)" szöveg lép.
3. cikk
A 96/80/EK határozat 1. cikkének első francia bekezdése helyébe a következő szöveg lép:
"- a donortehén - 86/404/EGK határozat 1. cikkében felsorolt - naprakész adatai, valamint annak vércsoportja, illetve a származásának meghatározásához egyenértékű tudományos biztosítékot nyújtó vizsgálati eredmények,"
.
4. cikk
Ennek a határozatnak a tagállamok a címzettjei.
Kelt Brüsszelben, 2001. december 28-án.